Diari Oficial de la Generalitat Valenciana


Sumari del DOGV 3740, del 02-05-2000 (2000/3177)

RESOLUCIÓ de 30 de març de 2000, de la Universitat Politècnica de València, per la qual es convoquen proves selectives d'accés al grup D, sector d'administració general, auxiliars administratius, al campus de la localitat de València, pel sistema de concurs oposició torn d'accés lliure i promoció interna.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3740

Data del DOGV
:   02-05-2000

Secció del DOGV
:   II. AUTORITATS I PERSONAL - A) PLANTILLES ORGÀNIQUES I RELACIONS DE LLOCS DE TREBALL

Número del document
:   2000/3177


Data del document
:   30-03-2000

Organisme emissor
:   Universitat Politècnica de València

Tipus de document
:   Resolució

Descriptors 

:   * concurs administratiu
    * professió administrativa
    * universitat

RESOLUCIÓ de 30 de març de 2000, de la Universitat Politècnica de València, per la qual es convoquen proves selectives d'accés al grup D, sector d'administració general, auxiliars administratius, al campus de la localitat de València, pel sistema de concurs oposició torn d'accés lliure i promoció interna. [2000/3177]
  
Amb el fi d'atendre les necessitats de personal en aquesta administració pública encarregada del servei públic de l'educació superior, aquest Rectorat, fent ús de les competències que li han estat atribuïdes per l'article 18 en relació amb el 3.2.e de la Llei de Reforma Universitària, i segons el que estableix l'article 48.6 dels Estatuts de la Universitat Politècnica de València, acorda convocar proves d'accés al grup D, sector d'administració general, auxiliars administratius de la Universitat Politècnica de València, d'acord amb les bases següents:
  
1. Objecte de la convocatòria
  
1.1. Aquesta convocatòria té per objecte la selecció de personal per a cobrir 54 llocs vacants al campus de la localitat de València del grup D, sector d'administració general, auxiliars administratius de la Universitat Politècnica de València, mitjançant el sistema de concurs oposició, incloses en l'oferta pública d'ocupació d'aquesta Universitat Politècnica de València per a l'any 1999. En l'oferta pública d'ocupació d'aquesta Universitat Politècnica de València per a l'any 1999 només estaven incloses 44 vacants al campus de la localitat de València. En haver-se produït 10 noves vacants, s'amplia l'esmentada oferta pública d'ocupació i el total de places oferides en aquesta convocatòria és de 54 vacants.
  
1.1.1. De la totalitat de les vacants convocades es cobriran pel sistema general d'accés lliure 30 places, de les quals 1 es reserva per a la quota de discapacitats, i poden optar per aquesta quota aquells aspirants amb minusvalideses de grau igual o superior al 33 per cent i que ho formulen expressament en la sol·licitud de participació.
  
1.1.2. Es reserven 24 places al sistema de promoció interna, de les quals 1 es reserva per a la quota de discapacitats, i poden optar per aquesta quota aquells aspirants amb minusvalideses de grau igual o superior al 33 per cent i que ho formulen expressament en la sol·licitud de participació.
  
1.1.3. Les places sense cobrir de les reservades a la quota de discapacitats del torn de promoció interna s'acumularan a la quota de discapacitats del torn d'accés lliure; les places sense cobrir reservades al torn de promoció interna s'acumularan al torn d'accés lliure i en el supòsit que la quota de discapacitats d'accés pel torn lliure es quedaran sense cobrir passaran al torn d'accés lliure.
  
1.1.4. Els aspirants només podran participar per un dels dos sistemes susdits.
  
1.1.5. Els aspirants que ingressen pel sistema de promoció interna, en virtut del que disposa l'article 37.4 del Decret 33/1999, de 9 de març, tindran preferència per a cobrir les vacants corresponents sobre els aspirants que no procedisquen d'aquest sistema.
  
El tribunal establirà, per a les persones discapacitades que així ho sol·liciten, les adaptacions necessàries per a la realització de les proves. A aquest efecte, els interessats hauran de formular la petició corresponent en la sol·licitud de participació en aquest concurs oposició.
  
1.2. Segons el que estableix l'article 49.3 de la Llei de Reforma Universitària i l'article 1.1.c del Text Refós de la Llei de la Funció Pública Valenciana, la realització d'aquestes proves selectives s'ajustarà al que estableix el Text Refós de la Llei de Funció Pública Valenciana i normativa de desplegament.
  
2. Condicions generals dels aspirants
  
2.1. Per a ser admés a aquestes proves selectives, els aspirants hauran de reunir els requisits següents:
  
a) Tenir la nacionalitat espanyola o la d'un de la resta d'estats membres de la Unió Europea o d'aquells estats als quals els siga d'aplicació la lliure circulació de treballadors i treballadores en virtut de tractats internacionals subscrits per la Unió Europea i ratificats per Espanya, en els termes previstos en la Llei 17/1993, de 23 de desembre, sobre l'accés a determinats sectors de la funció pública dels nacionals de la resta d'estats membres de la Unió Europea.
  
b) Tenir complits 18 anys i no haver arribat a l'edat de jubilació.
  
c) Estar en possessió del títol de graduat escolar, formació professional de primer grau o equivalent o complides les condicions per a obtenir-lo en la data que concloga el termini de presentació d'instàncies. En el cas de titulacions obtingudes a l'estranger, haurà d'estar en possessió de la credencial que n'acredite l'homologació o de la credencial de reconeixement per a l'exercici de les professions considerades regulades en virtut del Reial Decret 1665/1991, de 25 d'octubre.
  
d) No patir malaltia o defecte físic que impedisca l'exercici de les corresponents funcions.
  
e) No trobar-se inhabilitat o inhabilitada penalment per a l'exercici de funcions públiques o no haver sigut separat o separada mitjançant un expedient disciplinari de qualsevol administració o ocupació pública. En el cas d'aspirants amb una nacionalitat que no siga l'espanyola, hauran d'acreditar, igualment, no estar sotmesos a sanció disciplinària o condemna penal que impedisca, al seu estat, l'accés a la funció pública.
  
f) Els aspirants que concórreguen a aquestes places pel sistema de promoció interna hauran de pertànyer a la categoria de subalterns de la Universitat Politècnica de València, trobar-se en la situació d'actiu i tenir-hi, almenys, una antiguitat de dos anys el dia de finalització del termini de presentació d'instàncies, i hauran de reunir la resta de requisits exigits en aquesta convocatòria.
  
2.2. Les condicions per a ser admés a les proves hauran de reunir-se en el moment de finalització del termini de presentació de sol·licituds i mantenir-se durant tot el procés selectiu, fins al moment de la presa de possessió.
  
3. Sol·licituds
  
3.1. Qui desitge prendre part en aquestes proves selectives haurà de fer-ho constar en la sol·licitud segons el model de l'annex II, que serà facilitada gratuïtament al Registre General o a la consergeria de la seu central de la Universitat Politècnica de València, situats al camí de Vera, s/n, de València, edifici de Rectorat; al Registre de l'Escola Politècnica Superior d'Alcoi, situat a la plaça de Ferrándiz i Carbonell, s/n, d'Alcoi; al Registre de l'Escola Politècnica Superior de Gandia, situat a la carretera de Natzaret-Oliva, s/n, del Grau de Gandia, i a l'adreça d'Internet http://www.upv.es/rrhh/ (Gestió del PAS).
  
3.2. Les sol·licituds s'adreçaran al rector de la Universitat Politècnica de València, camí de Vera, s/n, CP 46569, València, en el termini de 20 dies hàbils comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana, i s'haurà d'adjuntar una fotocòpia del DNI o del passaport en el cas dels nacionals dels estats membres de la Unió Europea o d'aquells estats a què siga d'aplicació la lliure circulació de treballadors i treballadores.
  
3.3. La presentació de sol·licituds es podrà efectuar al Registre General de la Universitat Politècnica de València, camí de Vera, s/n, CP 46363, València, edifici de Rectorat; al Registre de l'Escola Politècnica Superior d'Alcoi, situat a la plaça de Ferrándiz i Carbonell, s/n, d'Alcoi; al Registre de l'Escola Politècnica Superior de Gandia, situat a la carretera de Natzaret-Oliva, s/n, del Grau de Gandia, o en qualssevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat conformement amb la Llei 4/1999, de 13 de gener.
  
3.4. Els drets d'examen seran de 1.173 pessetes (7'05 euros), que s'ingressaran en el compte corrent número 89512908136978 €Taxes-, de la Caixa d'Estalvis de València, Castelló i Alacant (Bancaixa) a la urbana 724, situada a la Universitat Politècnica de València, camí de Vera, s/n, CP 46263, València. El justificant de pagament dels drets d'examen es realitzarà amb la impressió del segell, en la sol·licitud, de l'esmentada entitat. En cap cas la mera presentació i pagament suposarà la substitució del tràmit de presentació dins del termini i en la forma escaient de la sol·licitud davant l'òrgan expressat en la base 3.2.
  
3.5. D'acord amb el que estableix l'article 33 bis de la Llei 12/1997, de 23 de desembre, de Taxes de la Generalitat Valenciana, redactat conformement amb la Llei 9/1999, de 30 de desembre, estan exempts del pagament de la taxa establida en el paràgraf anterior els aspirants amb una discapacitat igual o superior al 33%. Aquests aspirants hauran de presentar un certificat de la Conselleria de Benestar Social, o òrgans competents d'altres administracions públiques, que acredite una discapacitació igual o superior al 33%.
  
3.6. Estaran exempts del pagament les persones que figuren com a demandants d'ocupació durant el termini, almenys, d'un mes anterior a la data de la convocatòria. Per al gaudi de l'exempció serà requisit que no hagueren rebutjat, en el termini de què es tracte, oferta d'ocupació adequada ni s'hagueren negat a participar, tret de causa justificada, en accions de promoció, formació o reconversió professionals i que, així mateix, no tinguen rendes superiors, en còmput mensual, al salari mínim interprofessional. El certificat relatiu a la condició de demandant d'ocupació, amb els requisits previstos en la llei, se sol·licitarà en la corresponent oficina de l'Institut Nacional d'Ocupació. Quant a l'acreditació de les rendes, s'acreditarà amb una declaració escrita del sol·licitant. Tots dos documents hauran d'adjuntar-se inexcusablement a la sol·licitud de participació en aquestes proves selectives (article 17 de la Llei 50/1998).
  
4. Admissió d'aspirants
  
4.1. Acabat el termini de presentació de sol·licituds, després de la verificació prèvia que s'ha realitzat el pagament dels drets d'examen, el rector dictarà una resolució, que es publicarà en el Diari Oficial de la Generalitat Valenciana, que contindrà la relació provisional d'admesos i exclosos a la realització de les proves, així com els nomenaments dels membres que componen el tribunal de selecció.
  
4.2. Els aspirants podran, en el cas d'error o exclusió, esmenar els defectes en què hagen incorregut en la sol·licitud o realitzar les reclamacions que consideren convenients en el termini de 10 dies hàbils comptadors a partir de l'endemà de la publicació de la relació provisional d'admesos i exclosos en el Diari Oficial de la Generalitat Valenciana.
  
4.3. En tot cas, per tal d'evitar errors i, en el supòsit de produir-se, possibilitar l'esmena dins del termini i en la forma escaient, els aspirants comprovaran fefaentment no solament que no figuren recollits en la relació provisional d'exclosos sinó, a més, que els noms i les dades consten correctament en les pertinents relacions d'admesos.
  
4.4. Seran causes d'exclusió, a més de les assenyalades en altres apartats d'aquestes bases:
  
- L'omissió de la signatura en la sol·licitud.
  
- No adjuntar-hi la fotocòpia del DNI o passaport.
  
- No pagar els drets d'examen.
  
4.5. Transcorregut el termini de 10 dies hàbils, esmenats els defectes si és procedent, i vistes les reclamacions que corresponguen, es dictarà una resolució que contindrà la relació definitiva d'admesos i exclosos i, almenys amb una antelació de 15 dies hàbils, la data, el lloc i l'hora de realització i inici dels exercicis, que es publicarà en el Diari Oficial de la Generalitat Valenciana. Si és procedent, es publicarà també l'ordre d'actuació dels aspirants conformement amb al que disposa la base 7.2.
  
5. Proves selectives
  
5.1. El procediment de selecció es realitzarà pel sistema de concurs oposició en torn lliure i torn de promoció interna.
  
5.2. Fase d'oposició: constarà de dos exercicis obligatoris i eliminatoris:
  
5.2.1. Primer exercici. Consistirà en la realització d'una prova teòrica sobre els coneixements que es relacionen en l'annex I d'aquesta convocatòria.
  
Aquest exercici es configurarà en forma de qüestions tipus test amb quatre alternatives de resposta, i únicament en serà una correcta.
  
La durada d'aquest exercici serà fixada pel tribunal amb el suficient temps.
  
Els aspirants que concórreguen pel torn de promoció interna realitzaran aquesta prova teòrica només dels blocs 2, 3 i 4 dels coneixements que figuren en l'annex I d'aquesta convocatòria.
  
5.2.2. Segon exercici. Consistirà en una prova pràctica d'informàtica sobre PC utilitzant el programa Word 97 de Microsoft en entorn de Windows 95, dirigida a apreciar la capacitat dels aspirants per a la composició, modificació, correcció i rapidesa en la confecció d'un determinat document.
  
Els criteris de correcció i valoració es publicaran mitjançant una resolució del tribunal de selecció, almenys amb 48 hores d'antelació a la data de realització d'aquest exercici, en el tauler d'anuncis del PAS i, complementàriament i sense caràcter oficial, en la pàgina web del Servei de Recursos Humans, en l'adreça: http://www.upv.es/rrhh/ (apartat de Gestió de PAS).
  
La durada d'aquest exercici serà fixada pel tribunal amb el suficient temps.
  
En tots els exercicis el tribunal prendrà les mesures que siguen necessàries per a garantir l'anonimat en la seua valoració, i seran anul·lats tots aquells en què es continguera alguna marca que poguera identificar-ne l'autor.
  
5.3. Fase de concurs: es valoraran els mèrits acreditats fefaentment pels aspirants que hagen superat la fase d'oposició conformement amb el barem que figura en l'annex III.
  
5.4. Exercici de valencià. Voluntari i de mèrit. Aquest exercici, que no té caràcter eliminatori, tindrà com a objecte valorar els coneixements de l'idioma valencià dels aspirants.
  
6. Qualificació dels exercicis
  
6.1. El primer exercici consistirà en la realització d'un test de 100 preguntes amb 4 respostes alternatives i només en serà una la correcta, en el cas dels que concórreguen pel torn d'accés lliure, i 50 preguntes amb 4 respostes alternatives i només en serà una la correcta, en el cas d'aquells que concórreguen pel torn de promoció interna.
  
Tant per als aspirants que concórreguen pel torn d'accés lliure com per als que concórreguen pel torn de promoció interna, es puntuarà de 0 a 10 punts. Cada pregunta contestada erròniament tindrà una penalització d'un terç sobre les correctes i les contestacions en blanc no puntuaran. Serà necessari obtenir un mínim de 5 punts per a superar aquest exercici.
  
La fórmula de correcció serà la següent:
  
A continuació es configuraran per separat quatre relacions corresponents, respectivament, al torn d'accés lliure, quota de discapacitats del torn de accés lliure, torn de promoció interna i quota de discapacitats del torn de promoció interna. Aquestes quatre relacions s'ordenaran per puntuació de major a menor amb aquells aspirants que hagen superat aquest primer exercici, que es publicaran en el tauler d'anuncis i, complementàriament i sense caràcter oficial, en la pàgina web del Servei de Recursos Humans, en l'adreça: http://www.upv.es/rrhh/ (apartat de Gestió de PAS).
  
6.2. El segon exercici es puntuarà de 0 a 10 punts, i seran eliminats els aspirants que no arriben a un mínim de 5 punts.
  
A continuació es configuraran per separat quatre relacions corresponents, respectivament, al torn d'accés lliure, quota de discapacitats del torn d'accés lliure, torn de promoció interna i quota de discapacitats del torn de promoció interna. Aquestes quatre relacions s'ordenaran per puntuació de major a menor amb aquells aspirants que hagen superat aquest segon exercici i se sumarà la nota obtinguda en el primer exercici, i es publicarà en el tauler d'anuncis i, complementàriament i sense caràcter oficial, en la pàgina web del Servei de Recursos Humans, en l'adreça: http://www.upv.es/rrhh/ (apartat de Gestió de PAS).
  
6.3. La qualificació resultant de la totalitat dels exercicis vindrà determinada per la suma de puntuacions obtingudes en cadascun.
  
Amb el resultat de l'últim exercici de la fase d'oposició, el tribunal requerirà a comparèixer tots els aspirants que hagen superat tots els exercicis eliminatoris perquè en el termini de 10 dies hàbils, comptadors a partir de l'endemà de la publicació de les qualificacions, presenten la documentació acreditativa dels mèrits i experiència previstos en la base 6.3 al Registre General de la Universitat Politècnica de València, edifici de Rectorat; al Registre de l'Escola Politècnica Superior d'Alcoi, situat a la plaça de Ferrándiz i Carbonell, s/n, d'Alcoi; al Registre de l'Escola Politècnica Superior de Gandia, situat a la carretera de Natzaret-Oliva, s/n, del Grau de Gandia, o en qualssevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat conformement amb la Llei 4/1999, de 13 de gener.
  
Únicament es valoraran aquells mèrits al·legats pels interessats i amb una data d'obtenció que no siga posterior a la data de finalització del termini de presentació d'instàncies prevista en la base 3.2.
  
No es valoraran aquells mèrits que no es troben suficientment acreditats, i no s'admetrà la documentació presentada fora del termini concedit a aquest efecte en la base 6.3.
  
6.4. Finalitzat el termini de presentació de documentació establit en la base anterior, el tribunal procedirà a la valoració dels mèrits al·legats i justificats pels aspirants, i publicarà en el tauler d'anuncis del PAS, situat a l'edifici de Rectorat, i, complementàriament i sense caràcter oficial, en la pàgina web del Servei de Recursos Humans, en l'adreça: http://www.upv.es/rrhh/ (apartat de Gestió de PAS), les quatre llistes provisionals, corresponents al torn d'accés lliure, quota de discapacitats del torn d'accés lliure, torn de promoció interna i quota de discapacitats del torn de promoció interna de valoracions de la fase de concurs i concedirà un termini de 10 dies hàbils, comptadors a partir de l'endemà de la publicació, perquè els interessats formulen les reclamacions i esmenes que estimen pertinents amb relació a la seua baremació.
  
6.5. Resoltes les possibles al·legacions i esmenes, el tribunal dictarà la resolució per a fixar les quatre relacions definitives d'aspirants aprovats, corresponents, respectivament, al torn d'accés lliure, quota de discapacitats del torn d'accés lliure, torn de promoció interna i quota de discapacitats del torn de promoció interna.
  
Per a la confecció d'aquestes relacions se sumaran les qualificacions obtingudes per cada aspirant en la fase d'oposició i en la fase de concurs. A continuació s'ordenaran per ordre de puntuació de major a menor, i s'interrompran aquestes relacions quan el nombre d'aspirants inclosos en cadascuna d'aquestes coincidisca amb el nombre de llocs de treball convocats per torn i quota, i es publicarà en el tauler d'anuncis i, complementàriament i sense caràcter oficial, en la pàgina web del Servei de Recursos Humans, en l'adreça: http://www.upv.es/rrhh/ (apartat de Gestió de PAS).
  
En cas d'empat entre aspirants inclosos en la mateixa relació, en qualssevol de les llistes, l'ordre s'establirà atenent, en primer lloc, la major puntuació obtinguda en el segon exercici i, en segon lloc, si es manté, la major puntuació obtinguda en el primer exercici. Si persisteix aquest empat, s'atendrà la major puntuació obtinguda en la fase de concurs, pel que fa a l'apartat d'experiència professional. En última instància, l'ordre s'establirà per sorteig públic entre aquests.
  
En el supòsit que el nombre d'aspirants aprovats és inferior al de places convocades, les sobrants es declararan desertes.
  
En cap cas el tribunal podrà declarar que han superat les proves selectives un nombre superior al de llocs de treball convocats.
  
6.6. Només els inclosos en aquestes relacions podran passar a realitzar l'exercici de valencià, voluntari de mèrit, previst en la base 5.4, sempre que els interessats ho hagen formulat expressament en la seua sol·licitud. Aquest exercici es puntuarà de 0 a 1 punt.
  
Finalitzat aquest exercici voluntari i de mèrit, el tribunal dictarà una resolució per a fixar les quatre relacions amb les puntuacions obtingudes pels aspirants en cadascun dels exercicis i la suma total de totes elles, corresponents, respectivament, al torn d'accés lliure, quota de discapacitats del torn d'accés lliure, torn de promoció interna i quota de discapacitats del torn de promoció interna.
  
6.7. Borsa de treball. Amb el personal aspirant que havent participat en les proves d'accés al grup, sector, cos/escala de la convocatòria haja aprovat algun exercici dels que constitueixen el procés selectiu, segons l'ordre de prioritat que s'obtinga per la puntuació assolida i amb preferència dels que hagen aprovat major nombre d'exercicis, es confeccionarà una única borsa de treball.
  
El criteri definitiu de provisió dels integrants d'aquestes s'obtindrà per la suma de la puntuació obtinguda en les esmentades proves i l'obtinguda en la valoració dels mèrits que en cada convocatòria s'establisquen.
  
La borsa de treball, incloent-hi l'ordre de prioritat, es publicarà en el tauler d'anuncis del PAS, situat a l'edifici Rectorat, i, complementàriament i sense caràcter oficial, en la pàgina web del Servei de Recursos Humans, en l'adreça: http://www.upv.es/rrhh/ (apartat de Gestió de PAS).
  
7. Desenvolupament de les proves selectives
  
7.1. Els exercicis tindran lloc a la ciutat de València.
  
El primer exercici es realitzarà al lloc, la data i l'hora que s'establisca en la resolució per la qual s'aprova i publica en el Diari Oficial de la Generalitat Valenciana la llista definitiva d'admesos i exclosos de les proves objecte d'aquesta convocatòria amb una antelació no inferior a 15 dies hàbils, data i hora que coincidirà amb la realització del primer exercici de la convocatòria de proves selectives d'accés al grup D, sector d'administració general, auxiliars administratius pel sistema de concurs oposició lliure que es realitzaran al campus de la localitat de València.
  
7.2. Els aspirants seran convocats per a cada exercici en crida única. Els membres del tribunal de selecció i el personal col·laborador no permetran l'accés a la sala, on es realitze l'exercici, d'aquelles persones que compareguen una vegada conclosa la crida dels aspirants convocats.
  
En cas de realitzar-se l'exercici en diferents sessions, l'ordre d'intervenció dels aspirants començarà per la lletra «C», i seguirà l'ordre alfabètic de cognoms conformement amb la Resolució de 28 de febrer de 2000 de la Direcció General de la Funció Pública (DOGV número 3.706, de 10 de març de 2000).
  
Els aspirants hauran d'acreditar-ne la personalitat mitjançant la presentació del DNI, o del resguard amb fotografia, del passaport o del permís de conducció, sense que per a aquest efecte siguen vàlides les fotocòpies compulsades d'aquests documents, així com de l'exemplar per a l'interessat de la sol·licitud d'admissió a les proves.
  
7.3. Començades les proves, l'anunci de celebració de la resta d'exercicis el farà públic el tribunal al local en què s'haja realitzat l'anterior, en el tauler d'anuncis del PAS, situat a l'edifici de Rectorat, i, complementàriament i sense caràcter oficial, en la pàgina web del Servei de Recursos Humans, en l'adreça: http://www.upv.es/rrhh/ (apartat de Gestió de PAS), amb una antelació mínima de 48 hores.
  
Les valoracions de la fase de concurs seran publicades en el tauler d'anuncis del PAS, situat a l'edifici de Rectorat, i, complementàriament i sense caràcter oficial, en la pàgina web del Servei de Recursos Humans, en l'adreça: http://www.upv.es/rrhh/ (apartat de Gestió de PAS).
  
Els aspirants perdran el seu dret quan compareguen als llocs de celebració quan ja s'hagen iniciat les proves o per inassistència a aquestes, encara que es dega a causes justificades.
  
8. Publicitat de les llistes
  
El tribunal elevarà al rector les llistes definitives dels aspirants que han superat les proves per ordre de puntuació, per a la inserció en el Diari Oficial de la Generalitat Valenciana.
  
9. Coneixements de valencià
  
9.1. L'acreditació dels coneixements de valencià pels aspirants que hagen superat les proves selectives, que disposa l'article 9.4 del Text Refós de la Llei de la Funció Pública Valenciana, podrà realitzar-se mitjançant la presentació d'algun dels documents següents:
  
a) Títol de Batxiller o equivalent cursat a la Comunitat Valenciana, amb superació de les assignatures de valencià.
  
b) Títol de l'Escola Oficial d'Idiomes corresponent al tercer curs de coneixements de valencià.
  
c) Certificat de nivell mitjà de la Junta Qualificadora de Coneixements de Valencià.
  
9.2. Qui no puga acreditar aquests coneixements, conformement amb el que estableix el punt anterior, haurà de realitzar el curs específic de valencià a què es refereix l'article 9.4 del Text Refós de la Llei de la Funció Pública Valenciana.
  
10. Presentació de documents
  
10.1. En el termini de 20 dies hàbils, comptadors des de l'endemà de la publicació en el Diari Oficial de la Generalitat Valenciana de les relacions d'aprovats, els aspirants proposats hauran de presentar al Servei de Recursos Humans ?Secció PAS d'aquesta Universitat a través del Registre General de la Universitat Politècnica de València; al Registre de l'Escola Politècnica Superior d'Alcoi, situat a la plaça de Ferrándiz i Carbonell, s/n, d'Alcoi; al Registre de l'Escola Politècnica Superior de Gandia, situat a la carretera de Natzaret-Oliva, s/n, del Grau de Gandia, o en qualssevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat conformement amb la Llei 4/1999, de 13 de gener, la documentació següent:
  
a) Certificat de naixement expedit pel Registre Civil corresponent o fotocòpia del DNI o del passaport en el cas dels nacionals dels estats membres de la Unió Europea o d'aquells estats a què siga d'aplicació la lliure circulació de treballadors i treballadores.
  
b) Fotocòpia compulsada del títol acadèmic exigible segons aquesta convocatòria.
  
c) Declaració de no haver sigut separat o separada mitjançant un expedient disciplinari de qualsevol administració o càrrec públic, així com de no trobar-se inhabilitat o inhabilitada penalment per a l'exercici de les funcions públiques. Els aspirants amb una nacionalitat que no siga l'espanyola, a més, hauran d'efectuar la declaració de no estar sotmesos a sanció disciplinària o condemna penal que impisca, en el seu estat, l'accés a la funció pública.
  
d) Certificat mèdic acreditatiu de posseir la capacitat física necessària per a l'exercici de les funcions dels llocs de treball oferits.
  
e) Els aspirants discapacitats hauran de presentar un certificat de la Conselleria de Benestar Social, o òrgans competents d'altres administracions públiques, que acredite discapacitació igual o superior al 33%, així com la capacitat per a exercir les funcions que corresponguen a les vacants oferides.
  
10.2. Qui tinguera la condició de funcionari públic o funcionària pública o de personal laboral al servei de la Universitat Politècnica de València estarà exempt de justificar les condicions i requisits que ja tinguera anteriorment acreditats davant aquesta.
  
10.3. Els aspirants seleccionats que dins del termini establit en el punt anterior, i tret de casos de força major, no presenten la documentació acreditativa o d'aquesta es deduïra que no tenen algun dels requisits exigits, no podran ser nomenats funcionaris de carrera, sense perjudici de la responsabilitat en què puguen haver incorregut per falsedat en les seues sol·licituds de participació.
  
La plaça no ocupada per l'aspirant que no presente la documentació quedarà vacant.
  
11. Nomenament de funcionaris
  
Conclòs el procés selectiu i transcorregut el termini de presentació de la documentació, qui l'haguera superat serà nomenat funcionari de carrera mitjançant una resolució que es publicarà en el Diari Oficial de la Generalitat Valenciana, amb especificació de la destinació adjudicada, partint de l'ordre de puntuació obtingut pels aspirants i segons la petició de destinació a la vista dels llocs vacants que li oferisquen.
  
Els aspirants que hagen superat el procés selectiu s'incorporaran a un lloc de treball en un termini màxim de sis mesos des de la publicació de la resolució a què es refereix la base 10.
  
El termini de presa de possessió de la destinació adjudicada es farà constar en la resolució assenyalada en el primer paràgraf d'aquesta base.
  
12. Tribunal
  
12.1. El tribunal de selecció d'aquestes proves selectives serà nomenat pel rector en la resolució que faça pública la relació provisional d'admesos i exclosos amb una antelació mínima d'un mes a la data de l'inici de les proves, i estarà compost per:
  
- President o presidenta: un vicerector o una vicerectora o el secretari general o la secretària general de la Universitat Politècnica de València.
  
- Tres vocals, designats pel rector de la Universitat Politècnica de València, funcionaris o funcionàries de carrera.
  
- Un vocal o una vocal, designat per la Junta del PAS de la Universitat Politècnica de València, funcionari o funcionària de carrera.
  
- Un secretari o una secretària, funcionari o funcionària de carrera del grup D auxiliar administratiu de la Universitat Politècnica de València, que actuarà amb veu però sense vot.
  
Així mateix, es designarà un tribunal suplent amb la mateixa composició.
  
12.2. El tribunal, per a la realització de les proves, podrà designar els col·laboradors, ajudants i assessors especialistes que estime oportuns.
  
12.3. Els membres del tribunal, així com els col·laboradors, ajudants i assessors especialistes, hauran d'abstenir-se i podran ser recusats pels interessats quan concórreguen en ells circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
Així mateix, hauran d'abstenir-se aquells que hagen realitzat tasques de preparació d'aspirants en els cinc anys anteriors a la publicació d'aquesta convocatòria.
  
Tots els membres del tribunal hauran de reunir els requisits establits en l'article 13.4 del Text Refós de la Llei de la Funció Pública Valenciana, i almenys la meitat més un d'aquests haurà de tenir una titulació corresponent a la mateixa àrea de coneixements de l'exigida per a l'ingrés.
  
12.4. El tribunal, així com els col·laboradors, ajudants i el personal especialista, podrà exigir dels aspirants, en qualsevol moment, que n'acrediten la identitat.
  
12.5. A l'efecte de comunicacions i de qualssevol altres incidències, el tribunal tindrà la seu a la Universitat Politècnica de València, camí de Vera, s/n, CP 46116, València.
  
12.6. El tribunal tindrà la categoria assenyalada en el Decret 24/1997, d'11 de febrer, del Consell de la Generalitat Valenciana, sobre indemnitzacions per raó del servei i gratificacions per serveis, tenint en compte el que estableix l'article 3 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana.
  
El tribunal tindrà la consideració d'òrgan col·legiat de l'administració, i com a tal estarà sotmés a les normes contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
13. Recursos
  
Contra la convocatòria, les bases i tots els actes administratius que se'n deriven, que esgoten la via administrativa, pot interposar-se un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors a partir de l'endemà de la publicació, de conformitat amb el que estableix l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; 22 de la Llei Orgànica 11/1983, de 25 d'agost, de Reforma Universitària, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Prèviament es podrà interposar, en el termini d'un mes comptador a partir de l'endemà de la publicació d'aquesta, un recurs potestatiu de reposició davant el rector, de conformitat amb el que disposa l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, redactat conformement amb la Llei 4/1999, de 13 de gener. Tot això sense perjudici que s'utilitze qualsevol altra via que es considere oportuna.
  
Davant les actuacions del tribunal es podrà interposar un recurs d'alçada previst en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, redactat conformement amb la Llei 4/1999, de 13 de gener, en el termini d'un mes comptador des de l'endemà de les publicacions o notificacions.
  
El recurs podrà interposar-se davant l'òrgan que va dictar l'acte que s'impugna o davant el rector com a òrgan competent per a resoldre'l.
  
València, 30 de març de 2000. El rector de la Universitat Politècnica de València. Justo Nieto Nieto.
  
ANNEX I
  
Programa
  
Bloc 1
  
1. La Constitució espanyola de 1978: principis fonamentals. Drets i deures fonamentals. Garantia i suspensió. Els principis rectors de la política econòmica i social. La reforma de la Constitució.
  
2. La Corona. Les Corts Generals. Composició, atribucions i funcionament. L'elaboració de les lleis. El govern i l'administració. Relació entre el govern i les Corts Generals. El Tribunal Constitucional. El Poder Judicial.
  
3. L'Estatut d'Autonomia de la Comunitat Valenciana: l'estructura. Les Corts Valencianes, el president de la Generalitat Valenciana, el Govern Valencià.
  
4. La Unió Europea. Institucions: Consell, Comissió, Parlament i Tribunal de Justícia.
  
5. La Llei Orgànica de Reforma Universitària
  
6. Els Estatuts de la Universitat Politècnica de València: naturalesa, fins i estructura. Organització de la Universitat Politècnica de València. Òrgans de govern unipersonals i col·legiats.
  
Bloc 2
  
7. El pressupost de la Generalitat Valenciana. Estructura i gestió. El pressupost de la Universitat Politècnica de València.
  
8. Els contractes administratius: concepte i classes. Elements. Compliment.
  
Bloc 3
  
9. El procediment administratiu: concepte i naturalesa. Fases del procediment. Els interessats. Els recursos administratius: concepte i classes.
  
10. El Text Refós de la Llei de la Funció Pública Valenciana: àmbit d'aplicació. L'adquisició i pèrdua de la condició de funcionari. Situacions administratives. L'accés i la provisió de llocs de treball.
  
11. Classes i règim jurídic del professorat universitari: règim d'accés i provisió de llocs de treball del professorat. Règim retributiu del personal docent universitari.
  
12. El personal d'administració i serveis de la Universitat Politècnica de València. Classes, drets i deures. El II conveni col·lectiu del personal laboral de les universitats públiques de la Comunitat Valenciana: àmbit d'aplicació, classificació professional, accés i provisió de vacants.
  
13. La Llei d'Incompatibilitats del Personal al Servei de les Administracions Públiques.
  
Bloc 4
  
14. Proves d'accés a la Universitat. Règim d'ingrés en centres universitaris.
  
15. Els estudis universitaris de 1r, 2n i 3r cicle. Plans d'estudi.
  
16. Règim general de beques del Ministeri d'Educació i Ciència i de la Generalitat Valenciana.
  
17. Els títols universitaris de 1r, 2n i 3r cicle. Els estudis i títols propis de la Universitat Politècnica de València.
  
ANNEX II
  
MODEL DE SOL·LICITUD D'ADMISSIÓ
  
ANNEX III
  
Barem
  
Experiència professional: es valorarà fins a un màxim de 4 anys i 6 punts l'experiència professional en llocs de treball corresponents a la mateixa categoria i grup de les vacants especificades en aquesta convocatòria, i es prorratejarà proporcionalment els mesos complets, sense considerar els períodes inferiors a un mes, conformement amb l'escala següent:
  
Experiència laboral en: Puntuació per Puntuació per
  
 mes complet any complet
  
 treballat treballat
  
1. Universitats públiques valencianes 0,12952 1,500
  
2. Administració pública 0,06025 0,750
  
3. Empresa privada 0,03049 0,375
  
1) Per serveis prestats com a contractat laboral o funcionari en l'àmbit de les universitats públiques valencianes.
  
2) Per serveis prestats com a contractat laboral o funcionari en l'àmbit de qualsevol administració pública.
  
3) Per serveis prestats com a contractat laboral en el sector privat.
  
Únicament es considerarà acreditada aquesta experiència professional si s'aporta un certificat oficial de períodes de cotització en el règim general de la Seguretat Social o en algun dels règims especials dins del grup de cotització de la categoria i grup esmentats en l'apartat 1.1 d'aquesta convocatòria; contractes de treball; nomenaments de funcionari interí i/o nòmines que acrediten la relació contractual i categoria professional.
  
Cursos de formació i perfeccionament: es valoraran fins a un màxim de 3 punts únicament els cursos de formació i perfeccionament que estiguen relacionats directament amb les funcions dels llocs de treball objecte d'aquesta convocatòria.
  
La valoració s'efectuarà conformement amb el barem següent, sense que es consideren els cursos fins a 9 hores i, en cas que hi haja dos cursos amb el mateix contingut, només serà considerat el de major durada:
  
Nombre d'hores Puntuació total
  
De 10 a 14 0,10
  
De 15 a 19 0,25
  
De 20 a 29 0,40
  
De 30 a 49 0,50
  
De 50 a 74 0,60
  
75 o més hores 0,75
  
Només es valoraran aquests cursos si han sigut impartits per centres oficialment reconeguts, o si estan homologats per un organisme públic competent en el marc de programes de formació contínua, de formació ocupacional o de formació de treballadors públics, i l'aspirant haurà d'acreditar aquesta qüestió.
  
En cap cas es puntuaran en aquest apartat els cursos de valencià i d'idiomes, ni els cursos pertanyents a una carrera universitària, cursos de doctorat i els de diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.
  
Titulacions acadèmiques: es valoraran les titulacions acadèmiques oficials de nivell superior a les especificades en l'annex I amb 0,50 punts.
  
Coneixement de valencià: es valorarà fins a un màxim d'1,5 punts, sempre que s'acredite estar en possessió del pertinent certificat o homologació expedit per la Junta Qualificadora de Coneixements de Valencià, d'acord amb l'escala següent i, en cas d'estar en possessió de dos nivells, únicament es valorarà el de major nivell:
  
Per a llocs dels grups C o D
  
Oral 0.50 punts
  
Elemental 1,00 punts
  
Mitjà 1,50 punts
  
Superior 1,50 punts
  
Altres mèrits: es valorarà fins a un màxim d'1 punt
  
Per a llocs dels grups A, B, C i D d'administració general
  
Per a llocs dels grups C i D d'administració especial
  
Haver superat el 3r curs d'idioma comunitari
  
de l'Escola Oficial d'Idiomes 0,30 punts
  
Haver superat el 5é curs d'idioma comunitari
  
de l'Escola Oficial d'Idiomes 0,60 punts
  
Coneixement d'idiomes de la Unió Europea: es valorarà el coneixement de llengües oficials de la Unió Europea, i s'acreditarà documentalment mitjançant certificats expedits per l'Escola Oficial d'Idiomes, segons els nivells especificats.
  
Per a la valoració dels idiomes comunitaris, en cap cas es consideraran els cursos superats d'idiomes inclosos en els plans d'estudis de batxiller elemental, graduat escolar, formació professional, batxiller superior i d'estudis universitaris de qualsevol nivell.
  
ANNEX IV
  
Funcions del lloc de treball:
  
Auxiliars administratius:
  
- Gestió administrativa dels assumptes encomanats per l'equip directiu.
  
- Mecanografia i arxiu de correspondència i documentació.
  
- Treballs de càlcul senzill.
  
- Ús de processadors de textos.
  
- Creació i actualització de fitxers.